Nove Caledonia

Nove Caledonia (in francese: Nouvelle-Calédonie; in le linguas canac: Kanaky; anque latinisate: Canachia) es un del Paises e Territorios de Ultramar del Union Europee, specificamente un collectivitate de ultramar sui generis de Francia in le Oceano Pacific, inter Australia e Nove Zelanda-Aotearoa. Su urbe capital es Numea, e con 271 407 habitantes illo es le secunde pais le plus populate del region Melanesia, post Papua Nove Guinea.

Meraviliose archipelago tropical e destination de vacantias pro multe cives europee, qui pote volar ibi sin visa, Nove Caledonia es etiam le centro de un forte fermentation independentista. In le seculo XX illo era theatro de violente collisiones inter gentes native (le canacos) e stato central (Francia), que portava al Accordo de Numea, un tractato de decolonisation ubi on clarifica le entitate national canac intra le Republica francese, e le voluntate per ambe partes a organisar un maximo de tres plebiscitos pro le possibile creation de un stato canac independente e soveran. Depost que le prime duo consultationes popular recipeva responso negative, le terie e ultime referendum de independentia previdite in le Accordo se ha tenite le 12 de decembre 2021, e ha resultate de novo in le victoria del NO, sed in medio de un tempesta diplomatic: de facto 96% del votantes exprimeva legalmente un voto negative, ma con abstinentia in massa del independentistas in protesta verso le parlamento in Paris, que le septimana antea decideva refusar un postposition del plebiscito a causa del pandemia de coronavirus.Nove Caledonia permane in UE, per Andrea Moreau sur omnelingua.eu.